CELEX: 32014R0262
Language: el
Date: 2014-03-14 00:00:00
Title: Κανονισμός (ΕΕ) αριθ. 262/2014 του Συμβουλίου, της 14ης Μαρτίου 2014 , για την τροποποίηση του κανονισμού (ΕΚ) αριθ. 234/2004 σχετικά με ορισμένα περιοριστικά μέτρα κατά της Λιβερίας

15.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 76/9
            
         
      ΚΑΝΟΝΙΣΜΌΣ (ΕΕ) αριθ. 262/2014 ΤΟΥ ΣΥΜΒΟΥΛΊΟΥ
   
   της 14ης Μαρτίου 2014
   για την τροποποίηση του κανονισμού (ΕΚ) αριθ. 234/2004 σχετικά με ορισμένα περιοριστικά μέτρα κατά της Λιβερίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
   Έχοντας υπόψη την κοινή θέση 2008/109/ΚΕΠΠΑ του Συμβουλίου, της 12ης Φεβρουαρίου 2008, σχετικά με ορισμένα περιοριστικά μέτρα κατά της Λιβερίας (1),
   Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 234/2004 του Συμβουλίου (2) επιβάλλει γενική απαγόρευση της παροχής τεχνικών συμβουλών, βοήθειας, κατάρτισης, χρηματοδότησης και χρηματοδοτικής βοήθειας που αφορά στρατιωτικές δραστηριότητες σε οποιοδήποτε πρόσωπο, οντότητα ή φορέα της Λιβερίας.
            
         
               (2)
            
            
               Στις 10 Δεκεμβρίου 2013, το Συμβούλιο Ασφαλείας των Ηνωμένων Εθνών (ΣΑΗΕ) ενέκρινε την απόφαση 2128 (2013) για την επιβεβαίωση του εμπάργκο όπλων που επέβαλε η παράγραφος 2 της απόφασης 1521 (2003) και τροποποιήθηκε με τις παραγράφους 1 και 2 της απόφασης 1683 (2006), την παράγραφο 1 στοιχείο β) της απόφασης 1731 (2006), τις παραγράφους 3, 4, 5, και 6 της απόφασης 1903 (2009) και την παράγραφο 3 της απόφασης 1961 (2010), και για την τροποποίηση των συναφών απαιτήσεων κοινοποίησης.
            
         
               (3)
            
            
               Στις 14 Μαρτίου 2014, το Συμβούλιο εξέδωσε την απόφαση 2014/141/ΚΕΠΠΑ (3), η οποία τροποποιεί την κοινή θέση 2008/109/ΚΕΠΠΑ.
            
         
               (4)
            
            
               Ορισμένα από τα μέτρα αυτά εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης και, επομένως, προκειμένου ιδίως να εξασφαλισθεί η ομοιόμορφη εφαρμογή τους από τους οικονομικούς φορείς σε όλα τα κράτη μέλη, είναι αναγκαία η θέσπιση νομοθεσίας σε επίπεδο Ένωσης.
            
         
               (5)
            
            
               Κατά συνέπεια, ο κανονισμός (ΕΚ) αριθ. 234/2004 πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 234/2004 τροποποιείται ως εξής:
   
               1)
            
            
               Στο άρθρο 3, η παράγραφος 1 στοιχείο β) αντικαθίσταται από το ακόλουθο κείμενο:
               
                           «β)
                        
                        
                           τεχνική βοήθεια που σχετίζεται με μη φονικό εξοπλισμό προοριζόμενο αποκλειστικά για ανθρωπιστική ή προστατευτική χρήση.».
                        
                     
         
               2)
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               Τα φυσικά και νομικά πρόσωπα, οι οντότητες και οι φορείς που προτίθενται να παράσχουν οποιαδήποτε βοήθεια που σχετίζεται με στρατιωτικές δραστηριότητες ή άλλες δραστηριότητες του τομέα της ασφάλειας στην κυβέρνηση της Λιβερίας, όπως ορίζεται στο άρθρο 1, ενημερώνουν εκ των προτέρων την αρμόδια αρχή του κράτους μέλους στο οποίο κατοικούν ή ευρίσκονται, όπως αναφέρεται στους δικτυακούς τόπους που απαριθμούνται στο παράρτημα I. Στις εν λόγω κοινοποιήσεις περιλαμβάνονται όλα τα συναφή στοιχεία μεταξύ των οποίων και, κατά περίπτωση, ο σκοπός, ο τελικός χρήστης, οι τεχνικές προδιαγραφές και η ποσότητα του εξοπλισμού προς αποστολή, ο προμηθευτής, η προτεινόμενη ημερομηνία παράδοσης, ο τρόπος μεταφοράς και το δρομολόγιο των φορτίων. Κατά την παραλαβή των σχετικών πληροφοριών, το οικείο κράτος μέλος, σε διαβούλευση με την κυβέρνηση της Λιβερίας, απευθύνει σχετική κοινοποίηση στην Επιτροπή Κυρώσεων, εάν η κυβέρνηση της Λιβερίας δεν έχει ήδη προβεί στην κοινοποίηση αυτή σύμφωνα με την παράγραφο 2 στοιχείο β) σημεία ii) και iii) της απόφασης 2128 (2013) του Συμβουλίου Ασφαλείας του ΟΗΕ.».
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Μαρτίου 2014.
      
         
            Για το Συμβούλιο
         
         
            O Πρόεδρος
         
         Μ. ΧΡΥΣΟΧΟΪΔΗΣ
         
      
   
   
      (1)  ΕΕ L 38 της 13.2.2008, σ. 26.
   
      (2)  Κανονισμός (ΕΚ) αριθ. 234/2004 του Συμβουλίου, της 10ης Φεβρουαρίου 2004, σχετικά με ορισμένα περιοριστικά μέτρα κατά της Λιβερίας και την κατάργηση του κανονισμού (ΕΚ) αριθ. 1030/2003 (ΕΕ L 40 της 12.2.2004, σ. 1).
   
      (3)  Απόφαση 2014/141/ΚΕΠΠΑ ΤΟΥ Συμβουλίου, της 14ης Μαρτίου 2014, που τροποποιεί την κοινή θέση 2008/109/ΚΕΠΠΑ σχετικά με τα περιοριστικά μέτρα που επιβάλλονται κατά της Λιβερίας (βλέπε σελίδα 45 της παρούσας Επίσημης Εφημερίδας).